**Szakmai beszámoló az Anyaoltalmazó Alapítvány**

**2016. évi tevékenységéről**

Az Anyaoltalmazó Alapítvány Családok Átmeneti Otthonai 1992 óta, immár huszonöt éve nyújt segítséget az átmenetileg vagy tartósan otthontalanná vált családok befogadásával.

Célunk az, hogy megelőzzük, illetve megszüntessük a gyermekek veszélyeztetettségét, megakadályozzuk a család szétszakadását, a gyermekek állami gondoskodásba kerülését és segítsük a szülőt gyermeke teljes körű ellátásában, és közreműködjünk az átmeneti gondozást szükségessé tevő okok megszüntetésében, a család helyzetének rendeződésében, lakhatási problémáinak megszűnésében.

Intézményünk ellátási területe országos, így ügyfeleink az ország különböző településeiről a legkülönbözőbb problémákkal érkeztek otthonainkba. Elsősorban Budapest kerületeiből és a környező településekről kértek segítséget családok, de távolabbi megyékből (Hajdú-Bihar megye, Pest megye, Csongrád, Szabolcs-Szatmár-Bereg megye, stb.) érkező családokat is fogadtunk.

Otthonaink megnyitása óta **2002 édesanyának, 82 édesapának, és 3964 gyermeknek, 2016. évben az Anyaoltalmazó Alapítvány Családok Átmeneti Otthona Újházban**

**28 édesanyának, valamint 64 gyermeknek, a Régiházban 23 anyának, 23 apának, és 65 gyermeknek** nyújtottunk segítséget.

Munkánk során nagy hangsúlyt fektettünk az intézményben élő marginalizált helyzetű, megélhetési gondokkal küzdő családok szociális, foglalkoztatási problémáinak orvoslására, életminőségük javítására, szülő – gyermek kapcsolat erősítésére.

Szakmai teamünk - szociális munkások, szociálpedagógusok, gyermekgondozók, pszichológus, védőnő, jogász – komplex szakmai tudásával, a családokkal együttműködve az elsődleges cél mellett folyamatosan arra törekedett, hogy minden esetben a gyermekek érdekeit helyezze előtérbe. Így munkánk során a gyermek érzelmi, értelmi és szociális fejlődését és életkori sajátosságaikat szem előtt tartva állítottuk össze szakmai programunkat.

Szakszerű életvezetési, valamint mentálhigiénés ellátást biztosítunk az ellátottak önállóságra való képességének fokozása érdekében, amely szerves része az intézményből való kikerülés elősegítésének, illetve azt megelőzni, hogy újra bekerüljenek az ellátórendszerbe.

Ennek érdekében a következő programok valósulhattak meg 2016. évben:

* **Mind megette:**

Lakóink, bár önellátó életet élnek az otthonban, szívesen veszik szakembereink segítségét a mindennapi életvezetéssel kapcsolatban is, hiszen sok család hátrányos helyzete miatt családjában vagy a **családot helyettesítő gyermekotthonban** az ehhez szükséges alapvető készségeket nem sajátíthatta el.

A nagyobb részt alacsonyan iskolázott szülők csak kevés jövedelmet biztosító munkához jutnak, gyakran okoz gondot számukra, hogy **szerény** jövedelmükből is megfelelő ellátást biztosítsanak, mert maguk és gyermekeik eltartásához takarékos életmódra kényszerülnek.

Két munkatársunk havi rendszerséggel **főzőtanfolyamot** szervezett a családok számára, ahol megtanulhatták az olcsóbb, de egészséges ételek elkészítését.

A főzés és sütés közben oldott hangulatú beszélgetéseken több kérdés is felvetődött az egészséges életmóddal, különböző étel érzékenységekkel kapcsolatban (tejcukor, glutén) illetve a csecsemők esetében a megfelelő hozzátáplálással kapcsolatban melyeket kollegáink a szülőkkel közösen beszéltek meg, illetve az idősebb szülők elmondásai alapján át tudják adni a fiatalabbaknak a régi családi hagyományokat, és szokásokat. Az így szerzett új tapasztalatok, tudás a gyermekeknek is átadható, és a fiatalabb generáció is meríthet belőle.

Minden ünnep alkalmával igyekszünk bevonni anyáinkat a főzés és sütés „tudományába”, hogy a civil életbe is háztartásukat minél takarékosabban tudják vezetni.

* Farsang-fánk sütés.
* Gyermeknap-egy étterem profi séfje látogatása alkalmával spanyol nemzetiségi ételt készített lakóink számára. nagy érdeklődést kapott az ő tevékenysége.
* Ősszel az adományba kapott paradicsomból befőztünk a családokkal együtt, amit télen folyamatosan tudnak felhasználni a főzésekhez.
* Ősszel Halloweenkor kekszet sütöttünk, amit halloween formákkal díszítettünk.
* Mikulás ünnepségre az itt lakó gyerekeknek kaláccsal és muffinnal kedveskedtünk.
* Advent alkalmával mézeskalácsokat sütöttünk és díszítettünk, illetve somlói galuskát készítettünk a gyerekek nagy örömére.
* Karácsonykor diós mákos bejglit sütöttünk a szülőkkel együtt.

Önkéntes munka alkalmával kollégák közreműködésével a szülők kenyérlángossal és gulyáslevessel kedveskedtek segítőinknek, hogy szebbé tették intézményünket.

* **Beszélgetőkör:**

A közösségszervezés érdekében a szülők számára2 szociális munkás kollégánk vezetésévelszerveztünk Beszélgetőkört, ahol a hétköznapi életben felmerült életvezetési, párkapcsolati, háztartásvezetési, gyermeknevelési, illetve a társadalomban felmerülő változások témában felmerült kérdéseket célorientáltan tudták átbeszélni, de téma akár ilyenkor a szerelem, a barátság, a munka, az iskola is.

A program segítette a résztvevőket az **alkalmazkodási problémák** megoldásában, keretet biztosított a közösségben felmerülő konfliktusok kulturált, nyílt megbeszélésére, megoldására.

Emellett módot adott a **közösség támogató erejének** kiaknázására, olyan problémák oldott, informális közegben való megvitatására, mint a párkapcsolati nehézségek, a családi támogatás hiánya, a pénzkezelési nehézségek, a jövőkép bizonytalansága, a gyerekekkel kapcsolatos nehézségek, és örömteli pillanatok megosztása.

Azért tartjuk nagyon fontosnak ezt a programot, mert azt látjuk, hogy gyakran nehezen fejezik ki magukat, nem maradnak sokáig benne egy beszélgetésben, illetve fejlődhet önkifejezési készségük, egy - egy témán belül pedig a látókörük tágulhat.

A cél mindenképp az, hogy odafigyeljenek és végighallgassák egymást, hogy visszakérdezzenek és reagáljanak, kérdéseket intézzenek egymáshoz, és akár csoportos beszélgetésben is benne maradjanak.

* **Kreatív kuckó:**

Lakóink igényeihez alkalmazkodva új kezdeményezésként hívtuk életre a legújabb foglalkozásunkra, amelyet 2 családgondozó kollégánk szervez és vezet.

A szülők fogalmazták meg, hogy ők is szeretnék otthonosabbá, és szebbé tenni szobáikat, környezetüket.

Ez egy nagyon közkedvelt csoport lett mind a felnőttek, mind a gyerekek részéről. Úgy láttuk jónak, ha külön szervezünk szülőknek, illetve külön a gyerekeknek. Évszakokhoz, ünnepekhez igazodva készültek az ajándékok, és a dekorációk. Látják, hogy a saját maguk által készített tárgyak nagyobb örömet szereznek, mint a készen megvásárolt termékek.

Az alkotás közben szívesen beszélgetnek, osztják meg gondolataikat egymással, illetve azok a szülők is bekapcsolódnak, akik egyébként ritkán nyilvánulnak meg. Azért is hasznos, mert összetartóvá kovácsolja a közösséget, és erősíti a szociális kompetenciát.

A gyermekek foglalkozásán öröm nézni a munkába belefeledkezett kis arcokat, ügyes kezeket.

* **Közösségi szórakozás:**

Másik közösségépítő programunk már öt éve havi 1 alkalommal kerül megrendezésre. Mind a szülők, és mind a gyermekek részt vehetnek ezen a mulatságon, amely a jólét érzését kelti a családokban, csökkenti a stresszt, szorongást, illetve azt a fájdalmat, amit átéltek akár a bántalmazás, a sok - sok kudarc, vagy a nehéz élethelyzetük miatt.

Csoportos közös ének, tánc, mulatság keretében kicsit kikapcsolódhattak, szórakozhattak az adott hónap nevezetes napja alkalmából. Erős közösségépítő szerepet tölt be ez a program, nagyon kedvelik, és várják.

* **Szakmai továbbképzés:**

Minden olyan konferencián, szakmai megbeszélésen részt vettek az Otthon dolgozói, melyek érintik az átmeneti ellátást, amely segítséget, tapasztalatot adhat nekünk családjaink életének segítésében.

A szakmai továbbképzéseken nagy segítséget jelent a törvényi változások figyelemmel kísérése, új szolgáltatások bevezetésének megismerése, új módszerek és azok hatékonyságának megismerése.

* **Adományok:**

A már nyolcadik éve tartó intenzív adományszerzési programunk révén idén is sikerült az általunk segített családok életét megkönnyítenünk több cég adományaival.

Az Alapítvány számára már rendszeres adományozók közt - a helyi lakosságon túl - több nagy cég is szerepel, úgy, mint C & A Mode Kft. ruha adománnyal, Hermán József pénzadománnyal, amiből karácsonyra játékokat és illatszereket tudtunk vásárolni az Otthonban élő gyerekeknek, kamaszoknak.

Használati eszközökkel Kardos Játék és Dekor, Brenntag Hungária Kft, Tesco Global Áruházak Zrt., Auchan Magyarország Kft., Spar Magyarország Kft. Béres Alapítvány, Unicredit Bank, Uniqua Biztosító Zrt. támogatta munkánkat.

A Magyar Élelmiszerbankkal kötött szerződésünk 7 éve áll fenn, melynek keretében a Metró Áruház minden héten 1 alkalommal élelmiszeradománnyal , a Tesco- Global Zrt. heti 2 alkalommal zöldség-gyümölcs és pékáru adománnyal segíti családjainkat.

A Vodafone Zrt. kiemelt partnerei lettünk 4 éve. A szerződés létrejöttét az Önkéntes Közalapítványnak köszönhetjük, akik abban segítettek minket, hogy rajtuk keresztül a Vodafone dolgozói a tavalyi évben 7 alkalommal, 70 fővel hozzájárultak intézményeink szépítéséhez (udvar rendezése, festése, virágok, fák, fűszernövények ültetése, szobafelújítás, falfestés, kerítést építettek, kerti játékokat, illetve homokozó árnyékolót készítettek gyermekeink részére.

Újházunkban három lakószobában új linóleumot vásároltak és raktak le, ajtófélfákat, ajtókat csiszoltak, mázoltak.

Régiházunk udvarán raklapból készítettek családjaink részére kerti ülőgarnitúrát, majd ehhez kaptunk szivacsot is tőlük.

* **Közösségi szolgálat:**

Az Amerikai Iskola diákjai negyedévente tartanak gyerekeinknek foglalkozásokat, illetve ruha adománnyal is rendszeresen támogatnak minket.

Szeptember hónaptól van egy önkéntesünk, aki hétköznap, illetve hétvégén egy alkalommal tart foglalkozásokat, korrepetálást gyerekeinknek.

Öt éve tart kapcsolatunk az Út a Reményhez Alapítvánnyal, akik havi egy alkalommal tartanak foglalkozást gyermekeinknek.

* **Nyári program:**

Gyermek és ifjúságvédelmi programunk keretében a nyári szünidő alatt külső, és belső szabadidős programokat szerveztünk az otthonban élő gyerekeknek. A benti programokban elsődleges szerephez jutnak a fejlesztő, és társas játékok, kapcsolatteremtést, és kapcsolattartást segítő szituációs gyakorlatok. Olyan helyzeteket teremtettünk, ahol kellemes élményt érte őket, lehetőséget kaptak saját ötleteik és igényeik megvalósításához, fontosnak tartottuk a tiszta, egészséges környezet, az egészséges életmód egészségvédelem technikájának elsajátítását.

Intézményünk dolgozói kitartóan és sikeresen dolgoznak azon, hogy a programokat pályázati forrásokból, és egyéb támogatók, szponzorok segítségével tudjuk megvalósítani. Belépőjegyeket kérünk és kapunk évek óta. Pl.: Állatkert, játszóházi belépők, mozijegyek, strand.

Egyre nagyobb igény van olyan programokra a gyerekek és az édesanyák részéről is, melyek a szabadidő megfelelő eltöltéséről adnának iránymutatást a családoknak.

A szabadidő hasznos eltöltése nagymértékben hozzájárul az unatkozó, csellengő, az odafigyelés, elfoglaltság hiánya miatt agresszív, sokszor erőszakos cselekedetekben kirobbanó fiatalok neveléséhez, szocializációjuk sikeres elősegítéséhez.

A gyermekgondozó kollégák továbbra is azon dolgoznak, hogy a meglévő programokat folyamatosan színesítsék, bővítsék. Elsődleges szempontból olyan lehetőséget szeretnénk kínálni, ami a szórakoztatás mellett a család és a közösség számára építő jellegű, az ismereteket bővíti, és a hiányzó készségeket fejleszti.

Arra számítunk, hogy ezekkel a programokkal olyan egységes normarendszert közvetíthetünk, amely segíti a társadalomban való beilleszkedésüket, az egészséges életmód és életvitel elsajátítását, valamint a közösségi élet szabályainak megismerését és elfogadását.

A tavalyi évben kivételesen nemcsak egy, hanem két tábort is szerveztünk nagyobb gyerekeinknek.

Elsőként lehetőséget kaptak iskoláskorú gyermekeink, hogy Zamárdiban részt vegyenek egy 5 napos táborozáson A gyerekeket két kollégánk kísérte el, és vett velük részt különböző programokon (Richter Flórián Lovas Cirkusz, kalandpark)

A második nyári táborban térítésmentesen 10 gyermekünk kapott arra esélyt, hogy a szünidőt tartalmasan tölthesse el. Kismaroson vettek részt egy 1 hetes táborban, ahol a Pest Megyei Gyermek és Ifjúsági Alapítvány önkéntesei voltak a kísérők és koordinálták a programokat.

A fent kiemelt programjainkon túl a következő rendszeresen működő szolgáltatásainkkal segítettük az ellátottakat:

* Körzeti védőnőnk a csecsemők és kisgyermekek egészségét felügyelte, aki hetente jön ki Otthonunkba.
* **Jogi tanácsadást biztosítottunk**. A hetenként egyszeri jogtanácsosi segítség lehetővé tette a jogi útvesztőkben való eligazodást, házassági bontóperek, gyermek-elhelyezési perek beadását, vagyonmegosztások foganatosítását. Jogtanácsosunkat leggyakrabban családjogi és ingatlannal kapcsolatos ügyekben keresték meg.
* **Pszichológiai tanácsadást** nyújtottunk. Tanácsadó pszichológusunk felnőtteknek és gyermekeknek nyújtott segítséget. Leggyakrabban gyermeknevelési problémákkal, életvezetési nehézségekkel keresték meg, ill. párkapcsolati erőszak okozta traumák feldolgozásához kértek tőle segítséget.

Tavalyi évben azt tapasztaltuk, hogy a gyerekekben és kamaszokban is felmerült az igény és kértek is segítséget pszichológusunktól.

* **Gyermek gondozóink** az iskoláskorú és óvodáskorú gyermekek részérehetente 1 alkalommal **foglalkozást** tartottak. A szabadidő hasznos eltöltésén túl a programok egyik fő célja a személyiség érzelmi nevelése, a szociális készségek fejlesztése volt.

Elsődleges szerephez jutottak a fejlesztő és társas játékok, sportversenyek, helyzetgyakorlatok, a kapcsolatteremtést, kapcsolattartást segítő szituációk, amelyek fejlesztik a kommunikációt és elősegítik a kortárs kapcsolatok erősítését. A kreatív-kézműves játékok mozgósították a gyerekek képzeletvilágát, kézügyességük fejlesztése mellett, nem egyszer feszültségelvezetésre is szolgáltak.

Az iskolai lemorzsolódás és osztályismétlés elkerülése érdekében gondozó kollégáink igény szerint egyéni **korrepetálás** keretében foglalkoztak a felzárkózásra szoruló gyerekekkel.

* Az **időszakos programok:** farsangi, húsvéti mulatság, anyák napi rendezvény, gyermeknapi műsor, mikulás, karácsony és ajándékosztás segítettek feledtetni az átélt brutalitást és erőszakot, erősítették a közösségi kapcsolatokat, kiaknázva a közösség támogató erejét
* Minden szerdán az Élelmiszerbank szervezésében a Metro Áruháztól kapott élelmiszerekkel tudtuk segíteni családjainkat, tavaly ősztől pedig szinte minden nap pékáru adományt kapunk a Tesco Áruháztól.
* Az együttműködő partnereinktől, ill. a lakosságtól adományba kapott divatos ruhaneműkből válogathatnak klienseink saját maguk és gyermekeik számára még aznap.
* Kollegáink számára, a még szakmai kompetencia növelés, kooperáció és hatékonyság fejlesztése, a kiégés megelőzése és pszichés terhelés feloldása érdekében, havi rendszerességgel **szupervíziós foglalkozást** tartottunk. A szakmai személyiségfejlesztés a gondozó/szakgondozó és családgondozó kollégák számára nyújt segítséget.

A szakmai együttműködés és együttműködés javítására javaslatunk annyi lenne, hogy a kerületből Otthonunkba költöző családok ügyében esetmegbeszélés tartása, illetve személyes esetátadás lenne indokolt a sok esetben nagyon szövevényes, és sok problémás családok esetében. (Főként a védelembe vett gyermekek esetében).

**2016. év végén az Anyaoltalmazó Alapítvány Régiházán felújítást, energetikai beruházást hajtott végre saját költségén. Az ingatlan a XX. kerület Önkormányzatának tulajdonában van**, amit Alapítványunk használatba kapott családok átmeneti otthona működésére.

A beruházás keretében megvalósult a Ház külső hőszigetelése, a nyílászárók teljes cseréje, az ereszcsatornák, illetve a gáz kazán cseréje.

Így a beköltöző családjaink egy komfortosabb, modernebb, élhetőbb környezetbe költözhetnek Alapítványunk mintegy 15 milliós ráfordításával.

Budapest, 2017. április 16.

Haraszti István Ádám Ágnes Verbőczy Edit

alapítvány titkára Újház intézményvezető Régiház intézményvezető

Adatszolgáltatás az Anyaoltalmazó Alapítvány Családok Átmeneti Otthonaiban gondozott családokról

1./ 2016. január 1-jén 2016. január 1-től összesen

Intézményünkben december 31-ig

tartózkodott érkezett

Anya 19 51 70

Gyermek 61 129 190

Apa 8 23 31

Összesen: 88 203 291

2./ Az intézménybe érkezettek település szerinti megoszlása:

2015-ben 2016-ban

- Budapest 33 család 51 család

- Vidék 26 család 21 család

*Összesen: 59 család 72 család*

***- Budapestről érkezettek kerületi megoszlása***

|  |  |  |  |  |  |
| --- | --- | --- | --- | --- | --- |
| Kerület | Szülő | Gyermek | Kerület | Szülő | Gyermek |
| I. | - | - | XII. | - | - |
| II. | - | - | XIII. | 1 | 1 |
| III. | 2 | 5 | XIV. | - | - |
| IV. | 1 | 1 | XV. | - | - |
| V. | - | - | XVI. | - | - |
| VI. | - | - | XVII. | - | - |
| VII. | - | - | XVIII. | 1 | 1 |
| VIII. | - | - | XIX. | 3 | 10 |
| IX. | 7 | 20 | XX. | 15 | 32 |
| X. | 12 | 27 | XXI. | 1 | 2 |
| XI. | 8 | 14 | XXII. | - | - |
|  |  |  | XXIII. | - | - |
| Összesen | **30** | **67** |  | **21** | **46** |

2016 – ban összesen 51 család és 113 gyermeknek nyújtottunk elhelyezést **Budapest kerületeiből.**

***- Az ország területéről érkezett családok megyei megoszlása***

Anya Gyermek Apa

- Budapest: 47 fő 113 fő 24 fő

- Pest megye: 10 fő 40 fő 4 fő

- Fejér megye: 2 fő 6 fő 0 fő

- Hajdú-Bihar megye: 4 fő 7 fő 0 fő

- Komárom Esztergom megye: 1 fő 3 fő 0 fő

- Borsod- Abaúj- Zemplén megye 4 fő 12 fő 3 fő

- Állandó lakcím nélküli lakosok: 0 fő 0 fő 0 fő

- Bács-Kiskun megye 1 fő 4 fő 0 fő

- Győr- Moson- Sopron megye 1 fő 5 fő 0 fő

***- Honnan érkeztek***

- rokonoktól 21 család

- kilakoltatás 1 család

- albérletből 18 család

- saját lakásból 1 család

- másik CsÁO 29 család

- munkás szálló 1 család

- deviza hitel 1 család

*Összesen 72 család*

3./ 2016. évben érkezett gondozottak megoszlása

***- A felnőtt lakók életkora szerint***

Anya Apa

- 18-25 év között 15 fő 7 fő

- 26-35 év között 25 fő 15 fő

- 36-45 év között 24 fő 7 fő

- 45 év felett 6 fő 2 fő

*Összesen: 70 fő 31 fő*

***- Családok elhelyezési időtartam szerint***

- 1 hónapnál kevesebb 10 család

- 1 – 3 hónap között 17 család

- 4 – 6 hónap között 8 család

- 7 - 9 hónap között 11 család

- 10 – 12 hónap között 2 család

- 12 hónap felett 4 család

*Összesen: 52 család*

19 család még itt tartózkodik

***- Családok gyermekek száma szerint***

- nincs gyermeke 0 család

- 1 gyermekes család 19 család

- 2 gyermekes család 16 család

- 3 gyermekes család 17 család

- 4 ill. több gyermekes család 20 család

*Összesen: 72 család*

***- Gyermekek életkor szerint***

- 0 – 3 éves 44 gyermek

- 3 – 6 éves 41 gyermek

- 7 – 10 éves 42 gyermek

- 11 – 14 éves 34 gyermek

- 15 év felett 29 gyermek

*Összesen: 190 gyermek*

4./ Ez évben intézményünkből eltávoztak:

- családba (rokonhoz) 14 család

- családos otthonba 25 család

- albérletbe 9 család

- munkásszálló 1 család

- ismeretlen hely 3 család

*Összesen: 52 család*

2016. december 31-én a létszám:

TH.: 228. sz. ház lakója 7 apa 8 anya 27 gyermek

TH.: 257. sz ház lakója 12 anya 28 gyermek